Travlhed i julen betyder sjusk med hygiejne og fødevarer på de nordjyske restauranter.

Det viser Fødevareregion Nords igangværende kontrolaktion, som ifølge sektionsleder Niels Jacob Lund har ført til skuffende mange indskærpelser og sure Smileys rundt om i Nordjylland, skriver P4 Nordjylland. - Vi har fundet en del problemer. Overordnet set må det skyldes, at man har for travlt, så der slækkes på renholdelse og almindelige hygiejneregler. Men det er for meget når kun syv ud af foreløbigt 25 kontrollerede virksomheder kan opnå en glad Smiley, siger Niels Jacob Lund til radioen. Fødevarekontrollen understreger, at den skærpede kontrol fortsætter måneden ud, og at travlhed naturligvis ikke er nogen undskyldning for ikke at efterleve reglerne.